BEGRUNDELSE

I partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet (AVS) og på den anden side Den Europæiske Union og dens medlemsstater undertegnet i Cotonou den 23. juni 2000[1] fastsættes det, at AVS-investeringsfaciliteten består af midler, der forvaltes som en revolverende fond, og af gavebistand i form af finansiering af rentegodtgørelser. Det fastsættes også, at op til 10 % af budgettet til rentegodtgørelser kan anvendes til at støtte projektrelateret faglig bistand i AVS-staterne (bilag II til AVS-EF-partnerskabsaftalen, kapitel I, artikel 1, stk. 3, og artikel 2, stk. 9).

Den projektrelaterede faglige bistand hjælper partnerlandene og investorerne med bedre at tilrettelægge og kontrollere investeringsprojekterne, forbedre kvaliteten af investeringerne og disses virkninger og styrke de lokale partneres forvaltningskapacitet på mellemlang og lang sigt.

I overensstemmelse med artikel 6b i kapitel I i bilag II til AVS-EF-partnerskabsaftalen blev der i 2010 gennemført en midtvejsevaluering af investeringsfaciliteten i form af en uafhængig evaluering, der dækker perioden 2003-2009. For fuldstændighedens skyld omfattede denne også Den Europæiske Investeringsbanks (EIB) foranstaltninger under egne indtægter. Det konkluderes i evalueringen, at den faglige bistand er en vigtig del af merværdien af EIB's foranstaltninger i almindelighed og af investeringsfaciliteten i særdeleshed, idet den bidrager til at styrke de finansielle mellemmænds forvaltningsmetoder. Det blev dog konstateret i evalueringen, at det nuværende budget til faglig bistand er for begrænset, og det blev anbefalet, at der udvikles mekanismer til at sikre yderligere bevillingsressourcer til faglig bistand kombineret med andre instrumenter under EIB's forvaltning såsom lån og egenkapitalinvesteringer. Denne anbefaling fik støtte fra Europa-Kommissionen og Den Europæiske Investeringsbank. Hensigten med forslaget er derfor at muliggøre, at Den Europæiske Investeringsbanks foranstaltninger, hvad enten de er under investeringsfaciliteten eller EIB's egne ressourcer, fortsat kan få projektrelateret faglig bistand under den nuværende finansprotokol (10. europæiske udviklingsfond) og derefter.

I henhold til artikel 100 i Cotonouaftalen kan bilag II revideres ved en afgørelse i AVS-EU-Ministerrådet.

Formålet med den foreslåede afgørelse er at øge den del af budgettet til rentegodtgørelser, der kan anvendes til projektrelateret faglig bistand, som fastsat i artikel 1, stk. 3, og artikel 2, stk. 9, i kapitel 1 i bilag II til AVS-EF-partnerskabsaftalen, fra 10 % til 15 %. Der mindes om, at denne procentdel er et loft.

Kommissionen foreslår, at Rådet vedtager vedlagte afgørelse.

2012/0052 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i AVS-EU-Ministerrådet til revideringen af vilkårene og betingelserne for investeringsfinansiering (kapitel 1 i bilag II til AVS-EF-partnerskabsaftalen)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 209, stk. 2, sammenholdt med artikel 218, stk. 9,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[2] (i det følgende benævnt "partnerskabsaftalen"),

under henvisning til forslag fra Kommissionen, og

ud fra følgende betragtninger:

(1) Ifølge artikel 100 i partnerskabsaftalen kan bilag Ia, Ib, II, III, IV og VI til aftalen revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.

(2) I overensstemmelse med artikel 6b i kapitel 1 i bilag II til AVS-EF-partnerskabsaftalen blev der gennemført en midtvejsevaluering om brugen af investeringsfaciliteten og EIB's egne ressourcer i AVS-regionen. En af anbefalingerne i evalueringen var at sikre yderligere bevillingsressourcer til faglig bistand.

(3) I betragtning af resultaterne af midtvejsevalueringen er formålet med den foreslåede revidering af bilag II til AVS-EF-partnerskabsaftalen at øge den del af budgettet til rentegodtgørelser, der kan anvendes til projektrelateret faglig bistand, som fastsat i artikel 1, stk. 3, og artikel 2, stk. 9, i kapitel 1 i bilag II til AVS-EF-partnerskabsaftalen, fra 10 % til 15 % —

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage i AVS-EU-Ministerrådet til revideringen af bilag II til AVS-EF-partnerskabsaftalen, baseres på det vedlagte udkast til AVS-EU-Ministerrådets afgørelse.

Artikel 2

AVS-EU-Ministerrådets afgørelse offentliggøres efter vedtagelsen i Den Europæiske Unions Tidende.

Udfærdiget i Bruxelles, den 19.3.2012.

På Rådets vegne

Formand

BILAG

Udkast til

AVS-EU-MINISTERRÅDETS AFGØRELSE

om revideringen af vilkårene og betingelserne for investeringsfinansiering (kapitel 1 i bilag II til AVS-EF-partnerskabsaftalen)

AVS-EU-MINISTERRÅDET HAR —

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[3] og revideret i Luxembourg den 25. juni 2005[4] og i Ouagadougou den 22. juni 2010[5] (i det følgende benævnt "AVS-EF-partnerskabsaftalen"), særlig artikel 100, og

ud fra følgende betragtninger:

(1) I overensstemmelse med artikel 6b i kapitel 1 i bilag II til AVS-EF-partnerskabsaftalen blev der gennemført en midtvejsevaluering om brugen af investeringsfaciliteten og EIB's egne ressourcer i AVS-regionen. En af anbefalingerne i evalueringen var at sikre yderligere gavebistandsressourcer til faglig bistand.

(2) I betragtning af resultaterne af midtvejsevalueringen er formålet med den foreslåede revidering af bilag II til AVS-EF-partnerskabsaftalen at øge den del af budgettet til rentegodtgørelser, der kan anvendes til projektrelateret faglig bistand, som fastsat i artikel 1, stk. 3, og artikel 2, stk. 9, i kapitel 1 i bilag II til AVS-EF-partnerskabsaftalen, fra 10 % til 15 % —

VEDTAGET DENNE AFGØRELSE:

Artikel 1

I kapitel 1 i bilag II til AVS-EF-partnerskabsaftalen foretages følgende ændringer:

1. Artikel 1, stk. 3, affattes således:

"Rentegodtgørelser kan kapitaliseres eller anvendes som gavebistand. Rentegodtgørelsesbeløbet, beregnet efter værdien på tidspunktet for udbetalingen af lånet, afskrives på tildelingen til rentegodtgørelse, som er fastlagt i stk. 2, litra c), i bilag Ib, og betales direkte til Banken. Op til 15 % af denne tildeling til rentegodtgørelser kan også anvendes til støtte af projektrelateret faglig bistand i AVS-staterne."

2. Artikel 2, stk. 9, affattes således:

"Rentegodtgørelser kan kapitaliseres eller anvendes som gavebistand. Op til 15 % af budgettet til rentegodtgørelser kan anvendes til støtte af projektrelateret faglig bistand i AVS-staterne."

Artikel 2

Denne afgørelse træder i kraft på dagen for vedtagelsen.

Udfærdiget i […], den […].

På AVS-EU-Ministerrådets vegne

Formand

[1] EFT L 317 af 15.12.2000, s. 3. Aftale som ændret ved aftale undertegnet i Luxembourg den 25. juni 2005 (EUT L 287 af 28.10.2005, s. 4) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).

[2] EFT L 317 af 15.12.2000, s. 3. Aftale som ændret ved aftale undertegnet i Luxembourg den 25. juni 2005 (EUT L 287 af 28.10.2005, s. 4) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).

[3] EUT L 317 af 15.12.2000, s. 3. Berigtiget i EUT L 385 af 29.12.2004, s. 88.

[4] EUT L 209 af 11.8.2005, s. 27.

[5] EUT L 287 af 4.11.2010, s. 3.